Theodor Adrian von Renteln

Teodoras Adrianas von Rentelnas (Theodor Adrian von Renteln, 1897 m. rugsėjo 15 d. Chodcai, Mogiliavo gubernija – 1946 m. Rusijoje) – nacistinės Vokietijos politinis veikėjas, Lietuvos generalinės srities generalinis komisaras.

 Biografija 

Gimė kilmingųjų baltvokiečių šeimoje. Lankė vokiečių gimnaziją Rygoje. Po 1917 m. revoliucijos persikėlė į Vokietiją, kur studijavo nacionalinę ekonomiką ir pramoninę teisę. Daktaras, aktyvus žurnalistas. Gerai kalbėjo rusiškai, laikė save Rytų problemų ekspertu.

Nuo 1928 m. – NSDAP, nuo 1929 m. – SA narys. 1929 m. – Nacionalsocialistinių mokytojų draugijos vadovas, 1931–1932 m. – organizacijos „Hitlerjugendas“ vadovas. Nuo 1933 m. – Reichstago deputatas, atstovavęs Potsdamui. 1933–1935 m. – Vokietijos pramonės ir prekybos rūmų pirmininkas. Vokietijos – Belgijos draugijos Berlyne prezidentas. 1934 m. – Reicho darbo tarnybos štabo vadovas.

1941 m. liepos 28 d. – 1944 m. – Lietuvos generalinis komisaras. Organizavo Lietuvos kolonizavimą ir germanizavimą, gyventojų vežimą priverčiamajam darbui į Vokietiją ir naikinimą. Karo metais Kaune gyveno be šeimininkų likusioje ministro pirmininko Juozo Tūbelio viloje.

1941 m. rugpjūčio 26 d. įsakė spygliuota viela aptverti  Kauno geto tiltus, nukirpti telefono laidus ir panaikinti pašto paslaugas.  Jisai kaltinamas 20 000 žydų iškraustymu 1943 m. iš  Vilniaus geto į naikinimo stovyklas.

Pateko į sovietų nelaisvę ir 1946 m. už karo nusikaltimus nuteistas mirties bausme ir pakartas.

 Šaltiniai 

Kategorija:Vokietijos politikai
Kategorija:Holokaustas Lietuvoje
Kategorija:Latvijos vokiečių asmenybės